Boer help glo gesteelde voertuie oor grens smokkel(Argieffoto) ŉ Boer (38) van die Fouriesburg-omgewing in die Vrystaat is in hegtenis geneem nadat sy glo gehelp het om gesteelde en gekaapte voertuie oor die Lesotho-grens te smokkel. Lt.kol. Philani Nkwalase, woordvoerder van die Valke, sê die boer het na bewering ŉ deurgang tussen haar plaas en die Lesotho-grens geskep waar gekaapte en gesteelde voertuie van Suid-Afrika na Lesotho gesmokkel kon word. Onwettige immigrante het glo dié boer ook genader om hulle te help om tussen Suid-Afrika en Lesotho te beweeg. “Lede van die Valke het die boer genader en voorgegee dat hulle haar hulp nodig het om die grens oor te steek. Sy het ingestem en R1 000 geëis om hulle met ŉ gesteelde voertuig oor die grens te stuur,” sê Nkwalase. “Die geld is betaal en die boer, sowel as ŉ 28-jarige buitelander, is in hegtenis geneem.” Die twee beskuldigdes sal na verwagting Maandag in die landdroshof op Fouriesburg verskyn op aanklagte van korrupsie. Die buitelander staan ook tereg op aanklag van die oortreding van die Immigrasiewet. “Die verdagtes kan moontlik aan ander ernstige sake verbind word. Die ondersoek duur intussen voort.”